KOMMISSIONENS FORORDNING (EF) Nr. 1410/96 af 19. juli 1996 om delvis tilbagekaldelse af forordning (EF) nr. 3053/95 om ændring af bilag I, II, III, V, VI, VII, VIII, IX og XI til Rådets forordning (EØF) nr. 3030/93 om den fælles ordning for indførelse af visse tekstilvarer med oprindelse i tredjelande

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3030/93 af 12. oktober 1993 om den fælles ordning for indførelse af visse tekstilvarer med oprindelse i tredjelande (1), senest ændret ved Kommissionens forordning (EF) nr. 941/96 (2), særlig artikel 19 sammen med artikel 17, og

ud fra følgende betragtninger:

Kommissionen har ved forordning (EF) nr. 3053/95 (3) i artikel 1, femte og sjette afsnit ændret og ophævet henholdsvis i bilag VI og bilag VIa til forordning (EØF) nr. 3030/93; denne ændring er vedtaget på en dato, hvor Kommissionen i henhold til artikel 19 i forordning (EØF) nr. 3030/93 ikke havde beføjelse hertil, da Rådet på denne dato endnu ikke havde truffet afgørelse om indgåelse eller foreløbig anvendelse af arrangementet mellem Fællesskabet og Indien og Pakistan på området for markedsadgang; forordning (EF) nr. 3053/95 indeholder således en formel fejl, der i det mindste berettiger en tilbagekaldelse eller delvis annullation; ifølge Domstolens praksis, som defineret i sag af 20. juni 1991, Cargill/Kommissionen, sag C-248/89, Saml. s. I-2987, er tilbagekaldelse af en ulovlig retsakt kun mulig, hvis den sker inden for en rimelig frist, og hvis der tages tilstrækkeligt hensyn til den berettigede forventning, som dens vedtagelse kunne give anledning til; i henhold til disse principper bevares således de rettigheder, som forordning (EF) nr. 3053/95 har kunnet give anledning til mellem 1. januar 1995 og datoen for denne forordnings ikrafttræden for modtagerne og navnlig erhvervsdrivende inden for handel med tekstilvarer; det skal ligeledes understreges, at denne tilbagekaldelse ikke kan gå ud over eller afvige fra bestemmelsen i artikel 20 i forordning (EØF) nr. 3030/93, ifølge hvilken denne forordning samt dennes bilag, »udgør ikke på nogen måde en fravigelse af de bilaterale aftaler, protokoller eller arrangementer vedrørende tekstilhandel, som Fællesskabet har indgået med tredjelandene i bilag II, eller af ATB for så vidt angår WTO-medlemmerne i bilag XI, og som går forud i alle konflikttilfælde«;

de i denne forordning fastsatte foranstaltninger er i overensstemmelse med udtalelse afgivet af tekstiludvalget -

UDSTEDT FØLGENDE FORORDNING:

Artikel 1

1. Forordning (EF) nr. 3053/95, for så vidt den i artikel 1, femte og sjette afsnit ændrer og/eller ophæver bilag VI og VIa til forordning (EØF) nr. 3030/93, er ophævet med tilbagevirkende kraft fra 1. januar 1995.

2. Den delvise tilbagekaldelse af forordning (EF) nr. 3053/95, der er omhandlet i stk. 1, vedrører ikke de rettigheder, som dens vedtagelse har kunnet få for modtagerne mellem 1. januar 1995 og denne forordnings ikrafttrædelsesdato.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. juli 1996.

På Kommissionens vegne

Leon BRITTAN

Næstformand

(1) EFT nr. L 275 af 8. 11. 1993, s. 1.

(2) EFT nr. L 128 af 29. 5. 1996, s. 15.

(3) EFT nr. L 323 af 30. 12. 1995, s. 1.